Návrh

Zákon

z..................2005,

ktorým sa mení a dopĺňa zákon č. 377/2004 Z. z. o ochrane nefajčiarov a o zmene a doplnení niektorých zákonov

	Národná rada Slovenskej republiky sa uzniesla na tomto zákone:

Čl. I

	Zákon č. 377/2004 Z. z. o ochrane nefajčiarov a o zmene a doplnení niektorých zákonov sa mení a dopĺňa takto:

1.	V § 4 ods. 1 sa slová „, miesto a čas výroby“ nahrádzajú slovami „v podobe miesta a času výroby“.

2.	V § 4 ods. 7 sa slová „musia všeobecné varovanie a dodatočné varovanie pokrývať plochu najmenej 22,5 cm2“ nahrádzajú slovami „všeobecné varovanie a dodatočné varovanie musia každé osobitne pokrývať plochu najmenej 22,5 cm2“. 

3.	V § 6 ods. 1 písm. d) sa na konci pripájajú slová „vrátane stánkov, bufetov a iných predajných miest, ktoré sa nachádzajú v areáli týchto zariadení,“.

4.	V § 6 sa odsek 1 dopĺňa písmenom g), ktoré znie: 

„g) v zariadeniach spoločného stravovania2a)“.

Poznámka pod čiarou k odkazu 2a znie:
„2a) § 13m ods. 1 písm. b) zákona č. 272/1994 Z. z. o ochrane zdravia ľudí v znení neskorších predpisov.“.

5.	V § 7 ods. 1 písm. b) a d) sa vypúšťajú slová „okrem fajčiarní vyhradených pre zamestnancov“ a v písm. f) sa vypúšťajú slová „okrem fajčiarní“.

6.	V § 7 ods. 1 písmeno h) znie: 

„h) v zariadeniach spoločného stravovania,  okrem tých zariadení, ktoré majú stavebne oddelenú časť pre fajčiarov; táto nesmie byť umiestnená tak, aby ňou museli prechádzať hostia nefajčiarskej časti,“.

7.	V § 8 ods. 2 sa slová „§ 6 ods. 1“ nahrádzajú slovami „§ 6 ods. 2“.

8.	§ 8 sa dopĺňa odsekom 3, ktorý znie:

„(3) Fyzická osoba – podnikateľ a právnická osoba, ktoré prevádzkujú zariadenia, v ktorých je zakázané fajčenie, sú povinní upozorniť verejnosť na zákaz fajčenia oznamom, ktorý musí byť umiestnený na viditeľnom mieste.“.

9.	V § 9 sa za odsek 2 vkladá nový odsek 3, ktorý znie:

„(3) Zistené porušenia zákona podľa § 4 až 7 kontrolné orgány uvedené v odseku 1 písm. a), b), d) až f) oznamujú orgánom na ochranu zdravia.“.

Doterajší odsek 3 sa označuje ako odsek 4. 

10.	V § 10 sa za odsek 4 vkladá nový odsek 5, ktorý znie: 

„(5) Štátna veterinárna a potravinová správa Slovenskej republiky uloží pokutu od 100 000 Sk do 10 000 000 Sk, ak výrobca tabakových výrobkov pri veľkoobchodnej činnosti poruší ustanovenie o prekročení obsahu škodlivých látok podľa  § 5.“.

Doterajšie odseky 5 až 9 sa označujú ako odseky 6 až 10.

11.	V § 10 ods. 8 sa vypúšťajú slová „s výnimkou odseku 8“.

12.	V § 10 sa vypúšťa odsek 9.

Odsek 10 sa označuje ako odsek 9.

13.	§ 11 vrátane nadpisu znie:

„§ 11
Priestupky

(1)	Priestupku sa dopustí ten, kto
a)	poruší zákaz fajčenia podľa § 7 ods. 1 písm. a),
b)	poruší zákaz fajčenia podľa § 7 ods. 1 písm. b) až i),
c)	umožní užívať tabakové výrobky osobe mladšej ako 18 rokov.

(2)	Za priestupok uvedený v odseku 1 písm. a) a b) možno uložiť pokutu do 10 000 Sk.

(3)	Za priestupok uvedený v odseku 1 písm. c) možno uložiť pokutu do 15 000 Sk.

(4)	Priestupky uvedené v odseku 1 písm. a) prejednávajú obce; v blokovom konaní ich  môžu prejednávať aj orgány Železničnej polície.

(5)	Priestupky uvedené v odseku 1 písm. b) a c) prejednávajú regionálne úrady verejného zdravotníctva; v blokovom konaní ich môžu prejednávať aj orgány uvedené v § 9 odseku 1 písm. a) až d) a f) 

(6)	Na priestupky a ich prejednávanie sa vzťahujú všeobecné predpisy o priestupkoch.6)

(7)	Výnosy z pokút za priestupky sú príjmom štátneho rozpočtu okrem výnosov z pokút za priestupky uložené obcou sú príjmom obce.

Poznámka pod čiarou k odkazu 6 znie:
„6) Zákon Slovenskej národnej rady č. 372/1990 Zb. o priestupkoch v znení neskorších predpisov.“.

14.	Príloha vrátane nadpisu znie:                                                                         

                                                                                                    „Príloha 
 k zákonu č. 377/2004 Z. z.

ZOZNAM PREBERANÝCH PRÁVNYCH AKTOV EURÓPSKYCH SPOLOČENSTIEV
A EURÓPSKEJ ÚNIE

    Smernica Európskeho parlamentu a Rady 2001/37/ES z 5.6.2001 o aproximácii  zákonov, nariadení a administratívnych opatrení členských štátov týkajúcich sa výroby, uvádzania a predaja tabakových výrobkov (Ú. v. ES L 194, 18.07.2001).“.

Čl. II

Tento zákon nadobúda účinnosť 1. októbra 2005 s výnimkou čl. I bodu 6, ktorý nadobúda účinnosť 1. októbra 2006.